עד כמה משפיע השסע האתנו-לאומי בחברה הישראלית על ההרכב האנושי, התהליכים והמבנה החברתי של כוח העבודה הטכנולוגי? עד כמה מעצב המוצא האתנו-לאומי את דפוסי רכישת ההשכלה ואת הכניסה לתעשיית ההיי-טק הישראלית? האם ניתן לזהות מסלולי קריירה מובחנים של עובדי היי-טק ערבים ביחס לעמיתיהם היהודים? מטרת פרויקט הדוקטורט שלי היא לענות על שאלות אלה, ובאופן כללי יותר לבחון היבטים אתניים של כוח העבודה הטכנולוגי בישראל, עם התמקדות במהנדסים וטכנאים. המחקר יכלול ראיונות עומק חצי-מובנים עם40 מהנדסים וטכנאים ערבים העובדים בתעשיית ההיי-טק הישראלית, ועם 20 עובדים יהודים המקבילים להם מבחינת רמת ההשכלה והכישורים. ממצאי המחקר עשויים לזהות היבטים אתניים המקדמים ו/או המגבילים את הכניסה והקבלה של מהנדסים וטכנאים ערבים לכוח העבודה הטכנולוגי הישראלי ולאפשר לעקוב אחר חוויותיהם בתוך מקום העבודה, מיקומם בתהליך העבודה, המעמד שלהם בתוך מקום העבודה, ושאיפות הקריירה שלהם בסקטור ההיי-טק הישראלי.

מבחינה תיאורטית, חשיבות המחקר טמונה בניתוח המשלב בין הסוציולוגיה של העיסוקים והמקצועות, והבוחן מהנדסים וטכנאים כחלק מקהילה עיסוקית, לבין סוציולוגיה פוליטית הרואה במבנים חברתיים תוצר של יחסי כוחות מובנים, במקרה שלנו בין קבוצת רוב למיעוט במדינה שבה סכסוך פוליטי פעיל ולעיתים אלים. שני זרמים תיאורטיים אלו יסייעו בהבנה מעמיקה יותר של יחסי הגומלין בין זהות עיסוקית לבין השסע האתני-לאומי-דתי, וגם יאפשרו לבדוק האם קיימות פרקטיקות עבודה מבדלות כלפי עובדי היי-טק ערבים. לפי התפישה המקובלת, העבודה בתעשיית ההיי-טק נשענת על כישורים, יצירתיות ומומחיות המובילים להיווצרותה של קהילה עיסוקית טכנולוגית החולקת בין חבריה זהויות וערכים מקצועיים, כללי אתיקה, תפיסות משותפות של מומחיות ונורמות ופרספקטיבות דומות מעבר לענייני העבודה. במחקר זה אטען שהשסע האתני-לאומי-דתי בישראל והקונפליקט האלים והמתמשך, משפיע על ההרכב של קהילת המהנדסים והטכנאים בתעשיית ההיי-טק הישראלית ועל מכלול הסיכויים והאפשרויות העומדים לרשות המהנדסים והטכנאים היהודים והערבים.